google/wiki40b huggingface dataset:
Fredrik Kristiansen

Søksmål

Dagbladet saksøkte Kristiansen i 2008 for 609 millioner kroner for å ha stjålet med seg kildekoden fra Blink og benyttet kildekoden for å utvikle Nettby. Samme år går Kristiansen til motsøksmål mot Dagbladet for injurier etter Dagbladet fremsatte påstandene fra søksmålet i avisen Dagens Næringsliv. Juli 2010 ble Kristiansen frikjent av den rettoppnevnte eksperten Svein Willassen for anklagene om kopiering av kildekode. Den 20. august 2010 inngikk Nettby Community AS og DB Medialab et forlik som innebærer at Nettby Community AS betaler 24 millioner kroner til DB Medialab, og unngår dermed at saken havner i retten. I Dagens Næringsliv avsløres det at rettssaken ville kostet Nettby Community AS 35-40 millioner kroner i advokatsalær å gjennomføre i tillegg til rundt 10 millioner kroner som rettssaken allerede hadde kostet. 2 måneder senere varsler Nettby Community AS at Nettby avvikles fra 1. januar 2011 pga. fallende medlemstall og inntekter.
HAFS regionråd

HAFS regionråd er et samarbeidsorgan eller regionråd for kommunene Hyllestad, Askvoll, Fjaler og Solund i ytre Sogn og Fjordane. Formålet er "å få klarlagt og ta i bruk de naturlige ressurser og fordeler i området, og å videreutvikle regionen næringsmessig, sosialt og kulturelt". Regionrådet består av ordførere og rådmenn i medlemskommunene hvor ledervervet går på omgang mellom kommunene med en funksjonstid på to år.
Gangnam Style

«Gangnam Style» (강남스타일) er en K-pop-sang fra 2012 fremført av den sørkoreanske rapperen PSY (싸이). Sangen har fått stor internasjonal oppmerksomhet og vært dekket av tunge nyhetsformidlere som CNN, Wall Street Journal, Bloomberg, Washington Post og Los Angeles Times. Sangnavnet viser til livsstilen i bydelen Gangnam-gu i Seoul.
Sangen har fått svært mye oppmerksomhet som følge av fengende rytmer, uvanlig koreografi og humor i musikkvideoen. Sangen synges på koreansk, og kun strofene «sexy lady» og «you know what I'm saying» er sunget på engelsk.
Fra uke 39 til 42 i 2012 lå sangen på førsteplass på VG-lista. Sangen var 11. november 2012 den mest likte videoen på YouTube til da, med over 8 000 000 som liker. Musikkvideoen ble 21. desember 2012 den aller første videoen på YouTube som var sett over en milliard ganger, og nådde 31. mai 2014 to milliarder visninger.

Gangnam

Gangnam-gu er en trendy bydel i den sørkoreanske hovedstaden Seoul, og «Gangnam Style» refererer til den luksuriøse livsstilen i bydelen. Selve sangen kan bli tolket som en parodi på livsstilen der. PSY har selv sammenliknet Gangnam med Beverly Hills.

Internasjonal oppmerksomhet

«Gangnam Style» ble introdusert på YouTube i juli 2012, og nådde 1 milliard visninger 21. desember 2012. Antallet «klikk» eller visninger har siden fortsatt å stige, og har siden nådd to milliarder. Enkelte dager har videoen vært den mest viste både på iTunes og YouTube. Sangen er også parodiert av utallige fans på YouTube, samt at den også har blitt fremført av Nelly Furtado.
Låten har toppet hitlistene i Sør-Korea og har blitt svært populær i USA, hvor den toppet Billboards K-pop-liste. Videre var «Gangnam Style» på hitlistene i Danmark, Sverige, Finland og Nederland. I Storbritannia er det den første sangen fra Asia som har toppet hitlistene.
Om Isis og Osiris

Om Isis og Osiris er en tekst av den greske filosofen Plutark (45-120); det er det 26. essayet i hans Moralia, en tekstsamling som ble redigert etter hans død.
Teksten er den eneste sammenhengende versjonen av Osirismyten; om Osiris' død, og Isis' innsats for å vekke ham til live.
Plutarks tolkning og gjenfortelling av denne myten fra egyptisk mytologi er et eksempel på det fagfolk kaller en «interpretatio graeca», det vil si en gresk tolkning av egyptisk kultur. Teksten er skrevet sent i Plutarks liv og gir en av de mest sofistikerte formuleringen av platonisk metafysikk som har blitt formidlet fra antikken. Det er uttrykkelig en filosofisk tekst, og det synes som Plutark i hovedsak benyttet det egyptiske materialet som et virkemiddel for å uttrykke de platonske tankene om struktur og skapelse. I Plutarks gjenfortelling av den egyptiske myten tar han leseren med seg i sitt argument at disse mytene ikke lenger kan bli trodd i sin tradisjonelle form, men at de likevel inneholder mye som fortsatt er verdifullt om mytene blir bedre forstått. De gir en symbolsk redegjørelse av naturen og de inneholder også i allegorisk form sannhetene om pytagoreisk matematikk.
Kors på halsen

Kors på halsen er landsdekkende og anonymt samtaletilbud fra Norges Røde Kors. Målgruppen er alle barn og unge under 18 år i Norge som ønsker å komme i kontakt med en voksen person for å snakke om ting som måtte oppta dem, om ting som er vondt eller vanskelig eller for å få informasjon om deres rettigheter og muligheter innenfor det offentlige hjelpeapparatet. Tjenesten er gratis.
Tilbudet har eksistert siden 1984 og er en del av det store internasjonale nettverket Child Helpline International. I Norge blir arbeidet utført av rundt 160 frivillige.
Nils Johan Semb

U- og OL-landslagstrener (1990–98)

Han var assistenttrener for Norges U21-herrelandslag i fotball 1990–91 under Egil Olsen, og overtok hovedansvaret da Olsen tok over A-landslaget omkring 1992. Der ledet han de til bronse i EM 1998. I samme tidsrom 1992–98 ledet han også det såkalte "OL-landslaget" der man ikke fikk være profesjonell. Ellers trente han U20-landslaget 1996–98 og U23 i 1998, samt var kommentator i NRK når det var kamp på TV 1992–98.

A-landslagstrener (1998–03)

Semb overtok som trener etter å de deltok i VM i fotball 1998. Så ble han den første treneren i verden som tok Norges fotballandslag til et sluttspill i Europamesterskapet i fotball, nemlig til EM i fotball 2000. Sesongen forut gav mange gode resultater (ni seiere på rad i 1999), og Europas mest anerkjente fotballmagasin, France Football, uformelt rangerte laget som det beste i Europa det året. Her til lands ble det Kniksenprisen.  Dessverre tapte de i gruppespillet etter å ha slått Spanias herrelandslag i fotball. Landslaget kvalifiserte seg ikke til VM i fotball 2002, og da de heller ikke en gang klarte kvalifisering til EM i fotball 2004 ga han seg, og ble etterfulgt av Åge Hareide som heller ikke lyktes.

Toppfotballsjef (2009–18)

Etter noen år som ekspertkommentator i TV2 2006–09 og leder for G18-landslaget, ble han  høsten 2009 ansatt som toppfotballsjef i Norges Fotballforbund. Der var han leder for Toppfotballsenteret, et samarbeidsprosjekt med Norsk Toppfotball. Semb ble i 2018 etterfulgt av Lise Klaveness som elitefotballens øverste sjef.  Semb fikk heller en annen jobb der han skal hjelpe Lars Lagerbäck og Per Joar Hansen med herrene.
Wet lease

Wet lease er et leiearrangement hvor et flyselskap leier ut til et annet flyselskap (leietaker), et fly med fullstendig besetning, besørger vedlikehold og forsikring m.v. Leietaker betaler for den tiden flyet benyttes og holder drivstoff, betaler landingsavgifter, skatter og andre utgifter forbundet med driften. Flyet bruker leietakers flight number. En wet lease varer vanligvis fra en måned til to år. Leieforhold under en måned blir vanligvis betraktet som et «ad-hoc charter». Wet lease benyttes ofte for å dekke behovet for ekstra fly i høysesong, når selskapets egne fly må undergå større vedlikehold eller for å dekke inn behov ved opprettelse av nye ruter. 
Bakketjenester blir vanligvis utført av leietaker. Ved lengre leieforhold blir flyet vanligvis malt som leietakers øvrige fly og utad fremtrer det som leietakers eget. 
Ofte bruker leietaker sin egen kabinbesetning og i slike tilfeller er leieforholdet en «damp lease»
«Dry lease» refererer til kun leie av fly uten besetning og leietaker besørger alle driftsutgifter.
De liguriske Alper

Avgrensning

Alpene og Appenninene utgjør geologisk sett deler av den samme fjellkjeden (den såkalte alpine fjellkjede). Grensen mellom dem er derfor verken entydig eller skarp, men trekkes vanligvis ved Cadibonapasset, som er den laveste fjellovergangen mellom Alpene og Appenninene.
I vest grenser De liguriske Alper til De maritime Alper, adskilt gjennom Tendapasset.
Kerlingarfjöll

Kerlingarfjöll er en vulkansk fjellkjede som ligger i Islands høyland i nærheten av veien Kjölnur på Island. Den høyeste toppen er på 1 477 m. Fjellkjedens vulkanske opprinnelse er tydeliggjort gjennom de mange varme kildene og småbekkene i området, og er faktisk en del av et svært vulkansk system med en utbredelse på rundt 100 km². Vulkanene i fjellkjeden er alle platåfjell.
Jorden i området er glinsende rød på grunn av rhylitten som fjellene består av. Mineraler som har kommet ut av de varme kildene farger også bakken gul, rød og grønn.
Området var tidligere kjent for et skisenter som var i drift på sommerstid, men dette ble lagt ned i 2000.
Hermann Bongard

Virksomhet

Bongard ble utdannet ved Statens håndverk- og kunstindustriskole i Oslo 1938–1941.
Fra 1947 til 1955 var han glasstegner for Christiania Glasmagasin. Han formga der gravyrer for vaser og fat, men etterhvert også egnet emne for disse dekorene, altså ulike vaser, fat, pokaler og annet som ble fremstilt ved Hadeland Glassverk. Da Hadeland Glassverk begynte K-glasserien i 1952 utnyttet Bongard muligheten til å begynne å ekperimentere med farger og teknikker og han formga en del svært bra kunstglassbiter. Han tegnet også noen drikkeglasserier, for eksempel Hermann, Ambassadør, Liqueur og Tullik.
Fra 1955 til 1960 arbeider han freelance som brukskunst- og industriformgiver. Han arbeider blant annet som konsulent for Figgjo Fajanse og formga modeller og dekorer for dem, mellom annet serviset A la carte. For Oslo sølvvareverksted tegnet han sølvbestikket Taffel.
Fra 1960 til 1964 var han kunstnerisk leder for Brukskunstorganisasjonen PLUS i Fredrikstad.
Fra 1966 til 1968 var han formgivningssjef hos Cappelen forlag.
I 1968 ble han ansatt som lærer ved Grafisk avdeling på Statens håndverk- og kunstindustriskole, fra 1971 til 1985 var han førsteamanuensis samme sted. Han fikk også statens arbeidsstipend for kunstnere 1971.
Han arbeidet også med tre, stål, smijern, tinn, manilarør og annet. Han tegnet pengesedler og formga firmaemblemer og han arbeidet med grafikk.
Slaget ved Fort William Henry

Saget ved, eller beleiringen av Fort William Henry ble utført i august 1757 av den franske general Louis-Joseph de Montcalm mot det britiske William Henry-fortet, som lå ved sørenden av Lake George, på grensen mellom den britiske provinsen New York og den franske provinsen Canada. Det var tilhold for en garnison av britiske soldater og militssoldater fra provinsen under oberstløytnant George Monro.  Etter flere dager med bombardement overga Monro seg til Montcalm. Montcalm hadde med seg blant annet nesten 2 000 indianere  fra flere stammer. Britene måtte trekke garnisonen til Fort Edward, mot at franskmennene skulle beskytte britene mot indianerne under tilbaketrekkingen. 
Indianerne brøt derimot vilkårene, i det som var en av de beryktede hendelsene under den franske og indianske krigen, og gikk til angrep på de ubevæpnede britiske soldatene. De drepte og skalperte mange soldater, tok kvinner, barn, tjenere og slaver til fange og drepte syke og skadede fanger. Det ble først sagt at mer enn 1 500 mennesker ble drept i massakren, men trolig var det ikke mer enn 200 som faktisk ble drept.
Det har vært mye diskutert opp gjennom historien hvilken rolle Montcalm og de andre franske lederne spilte i å oppfordre indianerne eller å forsvare britene mot dem. Massakren påvirket handlingene til britiske offiserer, særlig den britiske general Jeffrey Amherst resten av krigen.
Child in Time

Historien bak

Sangen ble skrevet av bandet i 1969, og de innrømmer at sangen er kraftig inspirert av bandet It's a Beautiful Day sin sang «Bombay Calling». Riffet ble på den sangen spilt på fiolin og i et hurtigere tempo.
Gitarist Ritchie Blackmore benytter en Gibson ES-335 på denne sangen, i motsetning til Fender Stratocaster som senere ble Blackmores favorittgitar og varemerke. Et forslag om hva sangen handler om er fra et notat på originalcoveret til albumet Deep Purple in Rock: «Child in Time ... The story of a loser -- it could be you» (norsk: «Historien om en taper -- kanskje er det deg»)

Struktur

«Child in Time» er som komposisjon, enkelt oppbygd med et tema/riff på tre akkorder spilt på hammondorgel. Sangen starter forsiktig og bygger seg opp med første verset som fører inn i et «refreng» som består av temaet/riffet der vokalist Ian Gillan synger riffet tre ganger med påfølgende modulering slik at den siste repetisjonen blir sunget i meget høyt stemmeleie, lik et primalskrik. En to minutter lang gitarsolo sammen med orgelet bygger opp til et crescendo. Brått er sangen tilbake til starten, og syklusen repeteres.
Sekkepapir

Sekkepapir er et porøst papir med høy elastisitet og utmerket dragstyrke, perfekt for emballasjeprodukter med høye krav til styrke og holdbarhet.

Fremstilling

Papirmasse for sekkepapir blir lagd fra bartrær med sulfatprosessen. De lange bartrefibrene gir papiret stor styrke. Det lages både hvite og brune kvaliteter. Sekkepapiret blir lagd på en papirmaskin hvor det blir mikrokreppet for å gi porøsitet og elastisitet. Papiret kan også bestrykes med polyetylen (PE) for å lage barrierer mot fukt, fett og bakterier.

Egenskaper

Sekkepapir er relativt mykt og sterkt på samme tid. De tåler å bære og beskytte produkter opp til 50 kg uten problemer. Papiret er også utmerket for trykking av tekst og bilder.

Applikasjoner

Sekkepapir anvendes i bæreposer og papirsekker for sement, mat, kjemikalier, forbruksvarer, m.m.
Horqin høyre midtre banner

Horqin høyre midtre banner (kinesisk: 科尔沁右翼中旗; pinyin: Kē'ěrqìn Yòuyì Zhōng Qí) er et banner (fylke) i ligaen (prefekturet) Hinggan i den autonome region Indre Mongolia i Folkerepublikken Kina.
Befolkningen var på 240 997 innbyggere i 1999.

Samferdsel

Kinas riksvei 111 løper gjennom området, på sin vei fra Beijing via Chifeng til Jiagedaqi i provinsen Heilongjiang.
Torgsin

Torgsin (Russisk: Торгсин) var statsdrevne butikker som fantes i Sovjetunionen mellom 1931 og 1936. Navnet var et akronym av torgovlia s inostrantsami (russisk: торговля с иностранцами), «handel med utlendinger». I motsetning til de senere Beryozka-butikkene var Torgsin-butikker åpne for sovjetiske borgere, forutsatt at de hadde adgang til hard valuta, gull eller juveler. Torgsin ble etablert etter Sovnarkom-formannen Vjatjeslav Molotovs ordre 5. juli 1931 og oppløst 1. februar 1936. 
Andre land hadde senere lignende hard valuta-butikker, som Intershop i DDR og Vennskapsbutikkene i Kina.
Sakharovprisen

Sakharovprisen for tankefrihet er en internasjonal utmerkelse. Den deles ut hver 10. desember av Europaparlamentet til personer eller organisasjoner som kjemper for menneskerettigheter og demokratiske rettigheter i vid forstand. Prisen er oppkalt etter den russiske dissidenten, menneskerettsforkjemperen og fredsprisvinneren Andrej Sakharov. Med prisen følger prispenger på 50 000 euro (2013).
Tredje juledag

Tredje juledag er 27. desember, og var kirkelig helligdag fram til Festdagsreduksjonen i 1770. 
Da dagen var helligdag, ble den også kalt Evangelisten Johannes' dag.  Det ble preket over Evangeliet etter Johannes, 21. kapittel, versene 19-25.
Possement

Possement (uttales pås(s)emen´t) er en fellesbetegnelse for finere snorer, bånd, frynser, dusker, overspunne knapper og annen pynt på innredningstekstiler og klær, særlig gardiner, møbler og uniformer fra 1600- til begynnelsen av 1900-tallet. Dette er trådarbeider omspunnet med silke-, ull-, bomulls-, gull- eller sølvtråd. Pyntebånd omfatter for eksempel galoner og tresser (flettede bånd), agramaner (flate bånd), burr (fyldige, krusete bånd) og rysjer (foldete, rynkete tøy- eller blondestrimler). Pomponger (pyntedukser), kvaster og rosetter er punktdekor, mens de andre typene følger kanter og linjer som lisser og border. Possementvevning foregår i spesielle vevstoler eller maskiner, men ble tidligere håndverksmessig utført av spesielle possementmakere.
Ordet kommer via tysk Posamenterie og fransk passementerie fra italiensk passamano som betyr 'det som passerer gjennom hånden'.
Pain of Salvation

Historie

I 1990 følte de to at de daværende bandmedlemmene ikke strakk til i forhold til deres egne ideer for bandet. Den talentfulle trommeslageren Johan Langell og bassisten Gustaf Hielm (Meshuggah) ble nye medlemmer. Året etter byttet bandet navn, og Pain of Salvation så dagens lys. I 1994 forsvant Gustaf Hielm, han ble erstattet av Daniels yngre bror, Kristoffer Gildenlöw. Etter en demo-innspilling i 1996 ble keyboardist Fredrik Hermansson med, og med en endelig besetning ga Pain of Salvation ut debutalbumet Entropia. Etter debutalbumet forsvant Daniel Magdic, og Johan Hallgren ble ny gitarist .
Tidlig i 2006 ble det klart at Kristoffer Gildenlöw forlater bandet. Gildenlöw bor for tiden i Nederland sammen med sin nederlandske kone, noe som gjorde det vanskelig å fortsette samarbeidet. Gruppa ga i 2007 ut albumet Scarsick. Etter utgivelsen begynte bandet å se seg om etter en ny bassist, og Simon Andersson fikk være med som reservebassist på turne i januar og februar 2007. Den 10. mars 2007 ble Andersson offisielt det femte medlemmet i bandet. 29. april 2007 ble det annonsert på bandets hjemmeside at trommeslager Johan Langhell forlater bandet for å bli familiefar på heltid. Langell fullførte 2007-turneen, og på bandets siste konsert i 2007, på Motstøy-festivalen i Notodden, Norge, ble navnet på den nye trommeslageren kunngjort; franske Léo Margarit. Sent i 2008 ble det kunngjort at Simon Andersson forlater bandet, grunnet andre prosjekter.
Bandet gav ut det musikalsk tyngre albumet «Scarsick» i 2007. De videre utgivelsene besto av «Road Salt One» i 2010 og «Road Salt Two» in 2011. Disse to albumene er mer i retning hard rock/ progressive rock. I 2010 deltok Pain of Salvation i den svenske kvalifiseringen til Eurovison, men kom ikke til den internasjonale finalen
Albumet Falling Home fra 2014 er en blanding av nye og gamle låter samt coverlåter. Albumet In the Passing Light of Day ble utgitt i januar 2017. Konseptet og atmosfæren på albumet er nær knyttet opp til Daniel Gildenlöws sykehusopphold og alvorlig sykdom i 2014.
Bor (Småland)

Bor er et tettsted i Värnamo kommune i Jönköpings län i Småland i Sverige. I 2010 hadde tettstedet 1 256 innbyggere.
CYK-algoritmen

Cocke-Younger-Kasami-algoritmen, vanligvis omtalt som CYK-algoritmen, er en algoritme som bestemmer hvorvidt en streng kan genereres av en gitt kontekstfri grammatikk og, i så fall, hvordan den kan genereres. Dette kalles å parse en streng. Algoritmen tar i bruk bottom–up-parsing og dynamisk programmering.
Standardversjonen av CYK-algoritmen opererer på kontekstfrie grammatikker gitt på Chomsky normalform (CNF), som en hvilken som helst konteksfri grammatikk kan omgjøres til.
CYK-algoritmen er viktig fordi den beviser at medlemskapsproblemet for kontekstfrie grammatikker er løsbart, og fordi den gjør det på en så effektiv måte. Uttrykt med stor O-notasjon er den lengste mulige kjøretida for CYK-algoritmen , hvor n er lengden av den parsa strengen og |G| størrelsen på CNF-grammatikken G.
Algoritmen ble oppdaga av de tre som den har fått navnet sitt etter, uavhengig av hverandre: Cocke og Schwartz i 1970, Younger i 1967 og Kasami i 1965.

Beskrivelse

Den opprinnelige CYK-algoritmen kan beskrives med følgende pseudokode:
La innputt være en streng S bestående av n tegn: a₁ ... aₙ.
La grammatikken inneholde r ikke-terminalsymboler R₁ ... Rᵣ.
Denne grammatikken inneholder delmengden Rₛ, som er mengden startsymboler.
La P[n,n,r] være en array av booleanske verdier. Sett alle elementenes P-verdi til false.
For hver i = 1 til n
  For hver enhetsproduksjon Rⱼ → aᵢ, sett P[i,1,j] = true.
For hver i = 2 til n -- Spanlengden
  For hver j = 1 til n-i+1 -- Spanstart
    For hver k = 1 til i-1 -- Spanoppdeling
      For hver produksjon RA → RB RC
        Hvis P[j,k,B] og P[j+k,i-k,C] så sett P[j,i,A] = true
Hvis minst én av P[1,n,x] er true (x itereres over settet s, hvor s er alle indeksene for Rₛ)
  Så er S medlem av språket
Ellers er S ikke medlem av språket
Don Carlos (opera)

Don Carlos er en grand opera i fem akter med musikk av Giuseppe Verdi. Libretto av Joseph Méry og Camille du Locle er basert på Friedrich von Schillers drama med samme navn.

Historie

Operaen ble oppført første gang 11. mars 1867 på Paris Opéra. Før oppføringen på Teatro alla Scala i Milano 10. januar 1884 kortet Verdi ned operaen til fire akter (italiensk tittel Don Carlo).

Svenske oppsettinger

Den svenske premieren fant sted på Stockholmsoperan 2. november 1933 og den ble satt opp igjen med premiere 7. april 1956 med en ny oversettelse av Bertil Carlberg. Den ble satt opp på Folkoperan med premiere 25. september 1992 og på Göteborgsoperan med premiere 20. november 2010.

Handling

Handlingen utspiller seg i Spania i 1560. Det er en kamp mellom kong Filip II og hans sønn Carlos som er forelsket i sin tidligere forlovede som på grunn av stormaktspolitikk ble hans fars hustru (Elisabeth). Dette ledsages av en sjalu og intrigerende hoffdame (prinsessen av Éboli), en selvoppofrende venn (marquis de Posa) og pågående hungersnød, opprør i Flandern og den tidligere keiseren Karl V som "spøker" eller rettere sagt er munk og ikke død som det ble antatt.
Cato Lægreid

Cato Lægreid (født 25. mai 1981 i Odda) er en norsk frikjører. Lægreid var første norske skikjører som ble internasjonalt anerkjent for sin tilnærming til frikjøring i fjell, slik at han fikk sin egen pro-model eller signaturmodell av skimerket Amplid, der hans navn står på skien. Cato var angivelig den første i verden,i 2004, som gjennomførte en nedkjøring baklengs på ski i en av di bratte renneformasjonene fra fjellet Aguille DiMidi i fjellmassivet Mount Blanc
Meritter: 5.-plass Røldal Freeride Challenge 2001
Hederspris Røldal Freeride Challenge 2009
1.-plass Tour de Andørja Freeride 2010
4. Plass Freeride World Tour, Røldal 2012
Cato jobbet 2 år som hoveddommer og dommer i Freeride World Tour. Under Freestyle Ski VM på Voss i 2013 var Cato grenansvarlig for slopestyle.
Han jobber innen offshore bransjen med yrket NDT - eller sveiseinspeksjon.
Egill Eðvarðsson

Biografi

Eðvarðsson har studerte musikk på Island, studert kunst på South Georgia College ett år før han ble uteksaminert som en tegneinstruktør ved Islands kunsthøyskole i 1971.
I tillegg til å være kjent som filmskaper har Eðvarðsson også komponert musikk, gitt ut lyrikk og hatt sinne malerier utstilt både på Island og i utlandet.
Han jobbet i 10 år som produsent ved islandsk TV, inkludert en rekke samarbeid med regissør Hrafn Gunnlaugsson. I 1981 var han en av stifterne av filmselskapet Hugmynd. I 1983 skrev manus for sin første spillefilm Húsið: Trúnaðarmál. Manus ble skrevet i samarbeid med Björn Björnsson og Snorri Þórisson, men Egill Eðvarðsson står alene for regi. Filmen, en psykologisk thriller fikk entusiastisk mottakelse av kritikerne og det islandske publikum.
Eðvarðsson står bak flere TV-filmer, de best kjente er The Deacon fra 1988 og Story of a Child fra 1989.
Grandsport Records

Grandsport Records er et uavhengig plateselskap stiftet av frontmann i Bigbang, Øystein Greni.
Selskapet er oppkalt etter Vespamodellen Grand Sport, Grenis favoritt. Selskapet har gitt ut plater av Bigbang, Kråkesølv og Maria Orieta, men studioet Grand Sport Studios har blitt benyttet av mangfoldige band, ofte med Greni selv som produsent.